કલ્ટ બ્લૅક કૉમેડી ફિલ્મ ‘જાને ભી દો યારોં’માં સતીશ શાહના મૃતદેહને લઈને ચાલતી ધમાચકડી બતાવવામાં આવી હતી. અદ્દલ આવું જ કામ અનુપમ ખેર આ અગાઉ પણ એકાદ-બે ફિલ્મમાં કરી ચૂક્યા છે. અહીં પણ તેમણે એ જ કર્યું છે. એટલે જ કદાચ આંખો ખુલ્લી રાખીને મૃતદેહનો અભિનય કરવામાં તેમને હવે માસ્ટરી આવી ગઈ છે. ઍક્ટિંગ ડિપાર્ટમેન્ટમાં અનુપમ ખેર ઉપરાંત બીજા ત્રણ કલાકારો આપણું ધ્યાન ખેંચે છે. એક તો દિવ્યેન્દુ શર્મા, ભ્રક્ટ નેતા બનેલા રાજેશ શર્મા અને તેનાં રાજકીય સ્વાર્થ ધરાવતાં મમ્મી બનેલાં સિનિયર અદાકારા ઉત્તરા બાવકર.અગાઉ ‘દો દૂની ચાર’માં મસ્ત રાઇટિંગ કરનારા રાહિલ કાઝીએ આ ફિલ્મનો આખો રાઇટિંગ ડિપાર્ટમેન્ટ સંભાળ્યો છે. એમાં અમુક-અમુક સીન્સ તો ખરેખર સુપર્બ બન્યા છે. જેમ કે એક રાજકારણી તેની ગંદીગોબરી ભાષામાં સ્પીચ લખાવે અને તેના રાઇટર તેને ડાહીડમરી ભાષામાં મઠારીને પેશ કરે. ન્યુઝના નામે ઍબ્સર્ડ મનોરંજન પીરસનારા મીડિયા પર પણ રાહિલ કાઝીએ દાઢી કરવાની બ્લેડ જેવા ધારદાર સંવાદો આપ્યા છે. એક ઉલ્લેખ એ પણ કરવો પડે કે ફિલ્મમાં ખરેખરું મુંબઈ પણ મસ્ત રીતે ઝિલાયું છે. અને હા, ફિલ્મમાં એક ન્યુઝ-ઍન્કર અર્ણવ ગોસ્વામી (ઍક્ટર આસિફ શેખ) પણ છે!